આથી નાગપુર મુલાકાત અને ફોટાની અસર ધોઈ-ભૂંસી નાખવાના આક્રમક પ્રયાસ શરૂ થયા છે. કૉંગ્રેસી કાર્યકરોને પણ સ્પષ્ટ સંદેશ છે કે સંઘ-ભાજપ ઉપર આક્રમક બનો. રાહુલ ગાંધી મુંબઈ નજીક ભિવંડીની અદાલતમાં હાજર થયા. ચાર વર્ષ અગાઉ - 2014માં મહારાષ્ટ્રની એક જાહેરસભામાં એમણે કહ્યું હતું કે ``આરએસએસ કે લોગોને ગાંધીજી કો ગોલી મારી હૈ''! આ પછી સંઘના એક કાર્યકર રાજેશ કુંટેએ રાહુલ ગાંધી ઉપર બદનક્ષીનો કેસ દાખલ કર્યો છે. આગલી તારીખ 10મી અૉગસ્ટ છે. કૉંગ્રેસનો વ્યૂહ આ કેસની સુનાવણી ચાલુ જ રાખવાનો છે. જેથી 1950ના સમયગાળાના દસ્તાવેજો - કપૂર કમિશનના રિપોર્ટ - (સંસદમાં રજૂ થયા હતા તે) અદાલતમાં પેશ કરીને આરએસએસ ઉપર ટીકાપ્રહાર જારી રખાય. લોકસભાની ચૂંટણી સુધી કેસ ચાલ્યા કરે. આ સુનાવણી દરમિયાન મીડિયામાં ચર્ચા થાય. તેથી સંઘ અને ભાજપ સામે પ્રચાર થઈ શકે.